google/wiki40b huggingface dataset:
Σάββας Χιονίδης

Βιογραφία

Γεννήθηκε στις 11 Οκτωβρίου 1959 στην Κατερίνη. Σπούδασε στην Πολυτεχνική Σχολή του Δημοκρίτειου Πανεπιστημίου Θράκης, στο Τμήμα Πολιτικών Μηχανικών. Στη διάρκεια των γυμνασιακών και των φοιτητικών χρόνων έλαβε μέρος στην ομάδα πετοσφαίρισης και Στίβου του Αρχελάου Κατερίνης, καθώς επίσης και στο χορευτικό τμήμα της Εστίας Πιερίδων Μουσών Κατερίνης. 
Εργάζεται ως Πολιτικός Μηχανικός και το 1990 ίδρυσε ξενοδοχειακή μονάδα στην Ολυμπιακή Ακτή. Είναι μέλος της Νομαρχιακής Επιτροπής Τουριστικής Προβολής Πιερίας, από την ίδρυσή της έως και σήμερα. Χαρακτηριστικότερο έργο του η αποζημίωση των τουριστικών καταλυμάτων του νομού Πιερίας λόγω των ζημιών από τον πόλεμο του Κοσσυφοπεδίου ύψους 3 δισ. δρχ, ως κύριος εισηγητής στο ΥΠΕΘΟ και ΕΟΜΜΕΧ από την Πιερία.

Δήμαρχος

Εξελέγη Δήμαρχος Κατερίνης με 50,35% (με την υποστήριξη της ΝΔ) το 2006 και ανέλαβε καθήκοντα την 1η Ιανουαρίου 2007. Με την σύσταση του Δήμου Κατερίνης, κέρδισε τις δημοτικές εκλογές που διεξήχθησαν στις 7 Νοεμβρίου 2010 και εξελέγη ξανά δήμαρχος, ως ανεξάρτητος αυτήν τη φορά με τον συνδυασμό Πολίτες σε Δράση, με ποσοστό 54,11% έναντι 29,29% για τον υποψήφιο του ΠΑΣΟΚ, Νίκο Μηλιώτη.
Έπειτα από τη διεξαγωγή του πρώτου γύρου των δημοτικών εκλογών το 2014, ο Χιονίδης επανεξελέγη Δήμαρχος με 50,50%, επικρατώντας του Χρήστου Γιαννούλη (27,36%), ο οποίος υποστηρίχθηκε από τον ΣΥΡΙΖΑ.
Στις 2 Ιουνίου 2019, στον β’ γύρο των δημοτικών εκλογών ο Χιονίδης έχασε από τον Κώστα Κουκοδήμο με 45,56 % έναντι 54,44%. 
Είναι παντρεμένος με την Τζούλη Γιαμούζη, και είναι πατέρας τριών παιδιών.

Βουλευτής

Στις Ελληνικές βουλευτικές εκλογές 2019 εξελέγη για πρώτη φορά Βουλευτής με το κόμμα της Νέας Δημοκρατίας με 10.166 σταυρούς, ενώ ηττήθηκε στις Δημοτικές εκλογές του 2019 στον Β' γύρο από τον Κώστα Κουκοδήμο με ποσοστό 45,56% έναντι 54,44% του δεύτερου.
Υπηρεσία σωματικής και πνευματικής αγωγής Αστυνομίας Πόλεων

Η Υπηρεσία σωματικής και πνευματικής αγωγής Αστυνομίας Πόλεων ήταν υπηρεσία της Αστυνομίας πόλεως υπεύθυνη για τον αθλητισμό στο σώμα.
Δημιουργήθηκε αρχικά το 1945 σαν "Αθλητικός Όμιλος Αστυνομίας Πόλεων" με τμήματα ποδοσφαίρου, πετοσφαίρισης, σκοποβολής, και πυγμαχίας, το 1947 προστέθηκε ο στίβος και αργότερα και η καλαθοσφαίριση. Συμμετείχε σε όλες τις αθλητικές διοργανώσεις των ενόπλων δυνάμεων αλλά και σε Πανελλήνια πρωταθλήματα, κυρίως στη σκοποβολή, και διάφορες μικρότερες διοργανώσεις. Από το 1948 όμως με το αντίστοιχο τμήμα της Βασιλικής Χωροφυλακής συμμετείχαν με κοινές ομάδες στα πρωταθλήματα. Το 1949 άλλαξε όνομα σε "Αθλητικός και Καλλιτεχνικός όμιλος Αστυνομίας Πόλεων" .
Από το 1952 διαχωρίστηκε με την Χωροφυλακή και συμμετείχε εκ νέου ανεξάρτητη στις εκατοστέ διοργανώσεις με το παρόν όνομα. Το 1985 με την ένωση της αστυνομίας Πόλεων με την Ελληνική χωροφυλακή ενώθηκαν και τα αντίστοιχα τμήματα δημιουργώντας την Υπηρεσία Φυσικής Αγωγής και Αθλητισμού της ΕΛ.ΑΣ.
Από τις σημαντικότερες επιτυχίες της υπηρεσίας ήταν οι κατακτήσεις των πρωταθλημάτων Ελλάδος στην σκοποβολή το 1956, το 1966, 1968 και το 1969.
Κόλπος Μιραμπέλου

Ο κόλπος Μιραμπέλου ή Μεραμβέλου βρίσκεται στο Κρητικό πέλαγος, στην Ανατολική Κρήτη. Η θέση του κόλπου έπαιξε σημαντικό ρόλο για την προϊστορική αποίκηση της Κρήτης.
Τα παράλια του κόλπου ήταν γνωστά για την εξέλιξη της μεταλλουργίας χαλκού την περίοδο του 3000 π.Χ. Την ύστερη Μινωική περίοδο ιδρύθηκαν πόλεις στα υψώματα περιμετρικά του κόλπου, εποπτεύοντας τον, μεταξύ των οποίων το αρχαίο Καρφί. Μετά την άφιξη των Δωριέων ιδρύθηκαν και άλλοι οικισμοί σε λόφους και κορυφές που επόπτευαν τον κόλπο, με χαρακτηριστικό παράδειγμα τέτοιου οικισμού να αποτελεί η αρχαία πόλη της Λατούς.
Οικογένεια Βουρλούμη

Η οικογένεια Βουρλούμη είναι παλιά οικογένεια της Πάτρας με καταγωγή από το Κούμανι Ηλείας, τα μέλη της οποίας ασχολήθηκαν με την πολιτική και τις τέχνες.
Στην Πάτρα υπήρχε μεγαλοπρεπές κτίριο της οικογένειας, το οποίο σήμερα έχει κατεδαφιστεί.
1131 Πορθία

Φυσικά χαρακτηριστικά

Η μέση διάμετρος της Πορθίας εκτιμάται σε 7,5 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,18. Η Πορθία περιστρέφεται γύρω από τον εαυτό της μία φορά κάθε 4 ώρες και 39,5 λεπτά.
Περιοχή Μασάσι

Τμήματα

Η Επαρχία Μασάσι (Masasi District), διαιρείται διοικητικά σε 22 Τμήματα (παρατίθενται παρακάτω τα Τμήματα και σε παρένθεση ο πληθυσμός των κατά την απογραφή του 2012):
Σύριγξ (Νύμφη)

Στην ελληνική μυθολογία με το όνομα Σύριγξ αναφέρεται μία από τις Νύμφες της Αρκαδίας, την οποία ερωτεύθηκε κάποτε ο θεός Παν. Για να τον αποφύγει, η Σύριγξ κατέφυγε στις όχθες του ποταμού Λάδωνα και εκεί μεταμορφώθηκε σε καλάμι, από το οποίο ο θεός κατασκεύασε ένα είδος πνευστού μουσικού οργάνου, τη «σύριγγα», που πήρε το όνομά της από το όνομα της Νύμφης.
Νορβορνένιο

Εφαρμογές

Το νορνβορνένιο (προς το παρόν) δεν έχει πολλές (άμεσες) πρακτικές εφαρμογές, ιδιαίτερα σε σύγκριση με το αιθένιο ή άλλα αντίστοιχα χημικά. Χρησιμοποιείται, όμως, ως πρόδρομη ένωση για την παραγωγή φαρμακευτικών προϊόντων, φυτοφαρμάκων, αρωμάτων, καθώς και διαφόρων άλλων εφαρμογών οργανικών ενώσεων. Όταν συνδιαστεί με αιθένιο, το νορβορνένιο αντιδρά, σχηματίζοντας ένα συμπολυμερές κυκλικής ολεφίνης.
Το νορβορνένιο χρησιμοποιήθηκε συχνά μαζί με καταλύτες μετάλλων μετάπτωσης, για να επιδράσει στη μεταφορά των ηλεκτρονιόφιλων μετάλλων μετάπτωσης. Αυτή η δραστικότητα αξιοποιείται εμφανώς στην αντίδραση Κατελλάνι (Catellani reaction) και στην με μεσολάβηση νορβορνενίου ενεργοποίηση μετα-C-H.  Επίσης, χρησιμοποιήθηκε πολύ στην κατάλυση με μέταλλα μετάπτωσης ως ένας «θυσιαστικός» δέκτης υδρογόνου.

Πολυνορβορνένια

Τα νορβορνένια είναι σημαντικά μονομερή που δίνουν αντίδραση πολυμερισμού με μετάθεση ανοίγματος δακτυλίου, για παράδειγμα μαζί με καταλύτη Γκραμπς (Grubbs' catalyst). Τα πολυνορβορνένια  (ROMP,  Ring-Opening Metathesis Polymerizations)  είναι πολυμερή γυαλιού μετάπτωσης υψηλών θερμοκρασιών και υψηλή οπτική καθαρότητα.
Επιπλέον, από τον πολυμερισμό ROMP, τα μονομερή νορβορνένια δίνουν επίσης πολυμερισμό προσθήκης βινυλίου.
Τα πολυνορβορνένια χρησιμοποιήθηκαν κυρίως στη βιομηχανία καουτσούκ για λειτουργίες αντιδόνησης (σε σιδηρόδρομους, σε κτίρια και σε διάφορες βιομηχανίες), αντικρουστικές (σε εξοπλισμό προστασίας προσώπων, σε τμήματα παπουτσιών και σε προφυλακτήρες) και  βελτίωσης στο πιάσιμο (σε ελαστικά παιχνιδιών, για παράδειγμα σε αυτοκινητάκια, σε αγωνιστικά ελαστικά, σε συστήματα μετάδοσης, σε συστήματα μεταφορών για φωτοτυπικά και εκτυπωτικά μηχανήματα, σε ιμάντες τροφοδοσίας, κ.τ.λ.) Το αιθυλιδενονορβονένιο είναι ένα συγγενικό μονομερές που παράγεται από  κυκλοπενταδιένιο και βουταδιένιο.
Πανεπιστήμιο Σέφιλντ

Ιστορία

Το Πανεπιστήμιο του Σέφιλντ ιδρύθηκε με τη συγχώνευση τριών κολλεγίων. 
Η Σχολή Ιατρικής του Σέφιλντ ιδρύθηκε το 1828 και το Κολλέγιο Επιστημών και Τεχνών Firth του Mark Firth, τοπικού παραγωγού ατσαλιού, ιδρύθηκε το 1879. Το Κολλέγιο Firth χρηματοδότησε την ίδρυση του Πολυτεχνικής Σχολής του Σέφιλντ, το 1884, η οποία εξειδικευόταν στις εφαρμοσμένες επιστήμες. Τα τρία κολλέγια ενώθηκαν το 1897 για να δημιουργήσουν το ενιαίο Πανεπιστημιακό Κολλέγιο Σέφιλντ. Το Πανεπιστήμιο Σέφιλντ είναι ένα από τα έξι βιομηχανικά πανεπιστήμια τύπου red brick, όνομα που δόθηκε αρχικά λόγω του κόκκινου τούβλου που χρησιμοποιήθηκε όταν πρωτοχτίστηκαν. 
Το Πανεπιστημιακό Κολλέγιο Σέφιλντ, έλαβε αναγνώριση ως πανεπιστήμιο το 1905.

Οργάνωση

Το Πανεπιστήμιο έχει πέντε σχολές συν μία διεθνή σχολή που εδρεύει στη Θεσσαλονίκη.
Αποτελείται από τις ακόλουθες σχολές:
Τη Σχολή Ανθρωπιστικών Σπουδών και Τεχνών 
(Τμήματα: Αρχαιολογίας, Βιβλικών Σπουδών, Αγγλικής Γλώσσας, Γαλλικής Γλώσσας, Γερμανικών Σπουδών, Ισπανικών Σπουδών, Ιστορίας, Μοντέρνων Γλωσσών, Μουσικής, Φιλοσοφίας, Ρωσσικών και Σλάβικων Σπουδών) 
Τη Σχολή Μηχανικών
(Τμήματα: Μηχανολόγων Μηχανικών, Αεροναυπηγών Μηχανικών, Μηχανικών Αυτοματισμού και Ελέγχου, Βιομηχανικών, Χημικών και Βιολόγων Μηχανικών, Πολιτικών και Δομικών Μηχανικών, Επιστήμης των Υπολογιστών, Ηλεκτρολόγων και Ηλεκτρονικών Μηχανικών, Μηχανικών Υλικών) 
Tη Σχολή Ιατρικής, Οδοντιατρικής και Υγείας
(Τμήματα: Καρδιολογίας, Οδοντιατρικής, Ανθρώπινης Επικοινωνίας, Ανθρώπινου Μεταβολισμού, Λοιμώξεων και Ανοσοβιολογικού Συστήματος, Ιατρικής, Ογκολογίας, Νευρολογίας, Νοσηλευτικής και Μαιευτικής, Υγείας και Έρευνας)
Τη Σχολή Επιστημών 
(Τμήματα: Ζωικών και Φυτικών Σπουδών, Μαθηματικών και Στατιστικής, Βιοιατρικής Επιστήμης, Χημείας, Μοριακής Βιολογίας και Βιοτεχνολογίας, Φυσικής και Αστρονομίας, Ψυχολογίας)
Τη Σχολή Κοινωνικών Επιστημών 
(Τμήματα: Αρχιτεκτονικής, Ανατολικών Σπουδών, Οικονομικών, Παιδείας και Εκπαίδευσης, Γεωγραφίας, Πληροφοριών, Δημοσιογραφίας, Νομικής, Μάνατζμεντ, Πολιτικών Επιστημών, Κοινωνιολογίας, Πολεοδομίας)
Τη Διεθνή Σχολή - City College Thessaloniki 
(Τμήματα: Επιχειρησιακών Σπουδών, Επιστήμης Υπολογιστών, Ψυχολογίας, Ανθρωπιστικών και Κοινωνικών Επιστημών, Εκπαίδευσης).
Οίκος του Λίμπουρκ-Στίρουμ

Ο Οίκος του Λίμπουρκ-Στίρουμ, γερμ. Limburg-Stirum είναι ένας από τους παλαιότερους της Ευρώπης. Είναι κλάδος του Οίκου του Μπερκ, που είναι κλάδος του Οίκου των Ετσονιδών με αρχή από τον 9ο αι. Το όνομά του προέρχεται από την πόλη Λίμπουρκ επί του Λέννε.

Ιστορία

Η κομητεία του Λίμπουρκ και η κυριότητα του Στίρουμ υπαγόταν φεουδαλικά στο βασίλειο της Γερμανίας ως το 1806, οπότε η Συνομοσπονδία του Ρήνου την υπήγαγε στο πριγκιπάτο του Ζαλμ. To 1809 απεβίωσε ο τελευταίος άρρην απόγονος που είχε γαίες, έτσι το 1815 το Συνέδριο της Βιέννης δεν αναφέρθηκε στις γαίες του Οίκου, ούτε αργότερα το Αλμανάκ του Γκότα στα μέλη του. Ο Οίκος του Μπερκ από τον οποίο προέρχεται ο παρών Οίκος, είχε μέλη πέντε αρχιεπισκόπους της Κολωνίας· ένας από αυτούς ήταν άγιος και ένας άλλος ήταν και δούκας της Βεστφαλίας. 
Ο Αδόλφος Δ΄ κόμης του Μπερκ έκτισε το κάστρο Άλτενα επί τού Λέννε στη Βεστφαλία. Το 1161 τον διαδέχθηκε ο πρωτότοκος στο μεγαλύτερο μέρος της κομητείας, ενώ ο δευτερότοκος Έμπερχαρτ Α΄ έλαβε το ανατολικό μέρος με το κάστρο και ονομάστηκε κόμης της Άλτενα. Το 1180 που απεβίωσε, η περιοχή του μοιράστηκε: ο πρωτότοκος Άρνολτ έλαβε το ΒΔ μέρος, έκτισε το κάστρο Ίζενμπερκ και ονομάστηκε κόμης του Ίζενμπερκ και ο δευτερότοκος το ΝΑ μέρος, ιδρύοντας τον κλάδο του Λα Μαρκ. Ο γιος τού Άρνολτ, ο Φρειδερίκος κόμης του Ίζενμπερκ έχανε εδάφη από τον  Ένγκελμπερτ Β΄ αρχιεπίσκοπο της Κολωνίας, εξάδελφο τού Άρνολτ. Ο Φρειδερίκος μάλλον ευθύνεται για τη δολοφονία τού αρχιεπισκόπου: κατασχέθηκε η περιουσία του και το κάστρο του πολιορκήθηκε και κρημνίστηκε από τον νέο αρχιεπίσκοπο. Αιχμαλωτίστηκε και βασανίστηκε στον τροχό, ώσπου απεβίωσε· είχε νυμφευτεί την αδελφή τού Ερρίκου Δ΄ δούκα τού Λίμπουρκ.
Ο γιος του Φρειδερίκου, ο Ντήτριχ Α΄ κόμης του Ίζενμπερκ πολέμησε με τη βοήθεια του θείου του Ερρίκου Δ΄ και ανακατέλαβε τις πατρικές περιοχές. Έκτισε νέο κάστρο, που το ονόμασε Λίμπουρκ (νυν Χόενλιμπουρκ). O δισεγγονός του Ιωάννης Β΄ απέκτησε την κυριότητα του Στίρουμ. Ο 5ος απόγονος αυτού νυμφεύτηκε την Ίρμγκαρντε κληρονόμο των κομητειών Μπρόνκχορστ και Μπόρκουλο, που από τότε έμειναν στον Οίκο του. Ο εγγονός του Ιάκωβος νυμφεύτηκε τη Μαρία κληρονόμο των κυριοτήτων Γκέμεν και Ιλεράιχεν, που επίσης έμειναν στον Οίκο. 
Ο γιος του Χέρμαν-Όθων Α΄ υπηρέτησε στον Ολλανδικό στρατό. Είχε τρεις γιούς, που ίδρυσαν κλάδους: του Λίμπουρκ-Μπρόνκχορστ & Μπόρκουλο, του Λίμπουρκ-Γκέμεν & Ιλεράιχεν και του Λίμπουρκ-Στίρουμ. Ο πρώτος κλάδος πώλησε τις γαίες του. O δεύτερος κλάδος χωρίστηκε το 1657: ο κλάδος Λίμπουρκ-Στίρουμ-Γκέμεν εξαλείφθηκε το 1782 και ο κλάδος Λίμπουρκ-Στίρουμ-Ίλερ-Άιχαϊμ το 1800. Ο τρίτος κλάδος χωρίστηκε το 1644, οπότε δημιουργήθηκε ο υποκλάδος Λίμπουρκ-Στίρουμ-Στίρουμ που εξαλείφθηκε το 1809. 
Το 1806 η Συνομοσπονδία του Ρήνου υπήγαγε τις γαίες του Οίκου στο πριγκιπάτο του Ζαλμ-Κύρμπουρκ. Το 1812-14 η Γαλλία και η Ολλανδία αναγνώρισε τον τίτλο του κόμη του Λίμπουρκ-Στίρουμ. To όνομα του Οίκου έχει ένα Σύνταγμα Δραγόνων και ένα όρος στην Ανταρκτική.
Συμεών Β΄ Ιεροσολύμων

Βιογραφικά στοιχεία

Διαδέχτηκε τον Μάρκο στον πατριαρχικό θρόνο το έτος 1093. Οι Σταυροφόροι όταν κατέλαβαν το 1099 την Ιερουσαλήμ, τον απεστέρησαν από τον θρόνο, εγκατέστησαν δε τον Φράγκο Αρνούλφο.

Συγγράμματα

Ο Συμεών Β' έγραψε πόνημα κατά αζύμων, το οποίο μνημονεύει ο Αλλάτιος. Αντίγραφά του φυλάγονται στην Βοδλεϊανή Βιβλιοθήκη με τον αριθμό 21 και στην βιβλιοθήκη του Λούγδουνου (Leyden) των Βαταβών.
Πεχαμετρικό χαρτί

Το πεχαμετρικό χαρτί είναι ένα ειδικό απορροφητικό χαρτί εμποτισμένο με μείγμα δεικτών, το οποίο αλλάζει χρώμα ανάλογα με το pH του διαλύματος.Ο τρόπος που χρησιμοποιείται είναι ο εξής. Βρέχουμε το χαρτί με το δείγμα μας.Αφαιρούμε ότι επιπλέον υγρό υπάρχει στο πεχαμετρικό χαρτί. Τότε το χαρτί αλλάζει χρώμα και συγκρίνεται με το δειγματολόγιο χρωμάτων, εντός 40 δευτερολέπτων, όπου δίπλα στο καθένα αναγράφεται και η τιμή PH.
Ονάτος

Ο Ονάτος ήταν Πυθαγόρειος φιλόσοφος. Από τα έργα του διασώθηκαν μόνον τα αποσπάσματα που συνέλεξε ο Στοβαίος.
Φράγκο της Ρουάντα και του Μπουρούντι

Το φράγκο ήταν νόμισμα που εκδόθηκε για τις Βελγικές αποικίες της Ρουάντα και του Μπουρούντι το 1960 και αντικαταστάθηκε το 1964 από τα αντίστοιχα εθνικά νομίσματα.

Ιστορία

Η Γερμανική Αυτοκρατορία απώλεσε τις αποικίες  Ρουάντα και  Μπουρούντι το 1916 οι οποίες ήρθαν υπό τον έλεγχο του Βελγίου υπό τους όρους που όριζε η Κοινωνία των Εθνών. Από τότε και έως το 1960 το νόμισμα που ήταν σε χρήση στα εδάφη αυτά ήταν το φράγκο του Βελγικού Κονγκό. Το 1960 υιοθετείται το φράγκο της Ρουάντα και του Μπουρούντι και μόλις 4 χρόνια μετά, το 1964 ως επακόλουθο της διακήρυξης της ανεξαρτησίας των δύο αυτών χωρών αντικαθίσταται από τα αντίστοιχα εθνικά νομίσματα του φράγκου της Ρουάντα και του φράγκου του Μπουρούντι.

Κέρματα

Μεταξύ των ετών 1960 και 1964 εκδόθηκε ένα και μοναδικό κέρμα με ονομαστική αξία 1 φράγκου.

Χαρτονομίσματα

Το 1964 εκδόθηκαν χαρτονομίσματα με ονομαστικές αξίες των 5, 10, 20, 50, 100, 500 και 1000 φράγκων.
Μετά την υιοθέτηση των εθνικών τους νομισμάτων οι δυο χώρες επιτύπωσαν τα χαρτονομίσματα  με κατάλληλη σήμανση ώστε να ξεχωρίζουν ποια από αυτά  ήταν για χρήση για το Μπουρούντι και ποια για την Ρουάντα με σκοπό να συνεχίσουν να κυκλοφορούν στις δύο χώρες αυτές και μετά την έλευση των εθνικών τους νομισμάτων.
Μπλακ-τζακ Σουίτς

Το μπλακ-τζακ σουίτς (blackjack switch) είναι μία  διαφορετική εκδοχή του μπλακ-τζακ που παρουσιάστηκε και πατενταρίστηκε το 2009 από τον Geoff Hall.
Στο μπλακ-τζακ σουίτς o παίκτης παίζει δύο συνδυασμούς με δύο φύλλα ταυτόχρονα. Ο παίκτης μπορεί να αλλάξει το δεύτερο φύλλο του ανάμεσα στα δύο χέρια. Αν ο κρουπιέρης φτάσει το 22, ο παίκτης παίρνει το ποντάρισμα του πίσω. Αυτό σημαίνει ότι δεν κερδίζει, όπως θα συνέβαινε αν ίσχυαν οι συνηθισμένοι κανόνες, αλλά το παιχνίδι επί της ουσίας τελειώνει με ισοπαλία. Επίσης, ο παίκτης πληρώνεται για το μπλακ-τζακ μόνο με αναλογία 1:1, και όχι 3:2 όπως ισχύει στο κανονικό μπλακ-τζακ.
Γκάουλαϊτερ

Ο Γκάουλάιτερ (γερμ. Gauleiter) ήταν, επί ναζιστικού καθεστώτος, ο επικεφαλής μιας διοικητικής περιφέρειας (Gau). Η λέξη παράγεται από το Gau (γερμ. Περιφέρεια, πληθ. Gaue) και το leiter (γερμ. ηγέτης, αρχηγός). Η διοικητική διαίρεση σε Γκάου υπηρχε από την εποχή του Μεσαίωνα στη Γερμανία, αλλά έκτοτε δε χρησιμοποιήθηκε εκ νέου, μέχρι το 1936, οπότε την επανέφερε σε χρήση, με σχετικό νομοθετικό διάταγμα, το Εθνικοσοσιαλιστικό Κόμμα του Αδόλφου Χίτλερ. Ο διοικητής ενός Γκάου διοριζόταν από το Κόμμα και είχε πολύ μεγάλες αρμοδιότητες στο Γκάου που διοικούσε.
Γνωστότερος Γκάουλάιτερ ήταν ο Υπουργός Προπαγάνδας της κυβέρνησης του Χίτλερ, ο Γιόζεφ Γκέμπελς (Joseph Goebbels), ο οποίος ήταν επικεφαλής του Γκάου του Βερολίνου. Με διάταγμά του, το 1944, απομακρύνθηκαν από το Βερολίνο όλοι οι πολίτες που δεν ήταν απαραίτητοι για τη λειτουργία της κρατικής μηχανής και την άμυνα της πόλης. Άλλοι Γκάουλάιτερ που έμειναν στην Ιστορία για τη σκληρότητά τους ήταν ο Γιόζεφ Τερμπόβεν (αρχικά Γκάουλάιτερ της Έσσης, μετέπειτα κομισάριος του Ράιχ στη Νορβηγία), ο Έριχ Κοχ (Erich Koch) (Ανατολική Πρωσσία), ο Γιούλιους Στράιχερ (Julius Streicher) (Φρανκονία), ο Φριτς Ζάουκελ (Fritz Sauckel) (Θουριγγία), ο Ρόμπερτ Λάι (Robert Ley) (Νότια Ρηνανία).
Χουαρέζ (ταινία)

Πλοκή

Στις αρχές του 1861, ο Ναπολέων Γ' (Κλοντ Ρέινς) της Γαλλίας, με την υποστήριξη της Αγγλίας και της Ισπανίας προσπάθησε να πραγματοποιήσει τις φιλοδοξίες του για μια δεύτερη Γαλλική Αυτοκρατορία εδραιώνοντας την κυριαρχία του στο Μεξικό. 
Εφόσον όμως σύμφωνα με το δόγμα Μονρόε κανένα ευρωπαϊκό κράτος δεν είχε το δικαίωμα να παρέμβει στα εσωτερικά κράτους της Αμερικανικής ηπείρου, ο Ναπολέοντας έπεισε τον αρχιδούκα Μαξιμιλιανό του Αψβούργου (Μπράιαν Αχέρν) να δεχτεί το στέμμα του Μεξικού. Έτσι ο Μαξιμιλιανός με τη σύζυγό του Καρλόττα (Μπέτι Ντέιβις), η οποία τελικά τον έπεισε να δεχτεί το θρόνο του Μεξικού, συνοδευόμενοι από Γάλλους στρατιώτες κατέφθασαν στο Μεξικό του οποίου οι αναλφάβητοι κάτοικοι είχαν ψηφίσει θετικά στο ερώτημα του αν δέχονται τη βασιλεία. 
Είχαν όμως ξεγελαστεί και σύντομα το βασιλικό ζεύγος διαπίστωσε ότι ο λαός του Μεξικού αρνούνταν να αναγνωρίσει τον Μαξιμιλιανό, ως νόμιμο βασιλιά. Παράλληλα ο πρόεδρος των Η.Π.Α. Αβραάμ Λίνκολν βοηθούσε οικονομικά τον πρώην πρωθυπουργό του Μεξικού, Μπενίτο Χουάρες (Πολ Μιούνι) στον αγώνα του να πατάξει τη μοναρχία. 
Ο γαλλικός στρατός κατάφερε να αποκρούσει τις ομάδες των Μεξικανών ανταρτών, αλλά το 1866 ο Ναπολέων Γ΄ απέσυρε τις στρατιωτικές δυνάμεις από την περιοχή, αφήνοντας το βασιλικό ζεύγος απροστάτευτο. Τότε η Καρλόττα, επιχείρησε ταξίδι στην Ευρώπη με σκοπό να αντιμετωπίσει τον Ναπολέοντα και να πετύχει τη συνδρομή στρατιωτικής βοήθειας.
Βιλφρέδος Β΄ της Βαρκελώνης

Βιογραφία

Ήταν γιος τού Βιλφρέδου Α΄ τού δασύτριχου, κόμη της Βαρκελώνης, Ζιρόνας, Οζόνας, Ουρζέλ & Σερδάνια και της Γκουινεδίλδα, κόρης τού Βαλδουίνου Α΄ τού σιδηρόχειρα πρώτου κόμη της Φλάνδρας. 
Όταν το 897 απεβίωσε ο πατέρας του η ιδιοκτησία διαιρέθηκε: ο Βιλφρέδος Β΄ έλαβε τη Βαρκελώνη, Ζιρόνα, Οσόνα, ο Σουνιφρέδος Β΄ έλαβε το Ουρζέλ, ο Μιρό Β΄ τη Σερδάνια και ο Σουνυέρ βοηθούσε στη διακυβέρνηση των κομητειών του Βιλφρέδου Β΄. Το 911 απεβίωσε ο Βιλφρέδος Β΄ και τάφηκε στη μονή Σαντ Πάου ντελ Καμπ της Βαρκελώνης. Εκτελεστής της διαθήκης του ήταν ο Ιδαλγουέρ επίσκοπος του Μπικ: τον Βιλφρέδο Β΄ διαδέχθηκε ο Σουνυέρ στις κομητείες της Βαρκελώνης, Ζιρόνας και Οσόνας.
Σολ Βολιβίας

Το σολ ήταν το νόμισμα της Βολιβίας από το 1827 έως και το 1864. Δεν υπήρχαν υποδιαιρέσεις του νομίσματος αυτού ωστόσο 16 σολ ήταν ίσα με 1 σκούδο. Το σολ αντικατέστησε το ισπανικό αποικιακό ρεάλ με ισοτιμία 1/1 και αντικαταστάθηκε από το μπολιβιάνο με ισοτιμία 8 σολ = 1 μπολιβιάνο. Δεν εκδόθηκαν ποτέ χαρτονομίσματα του σολ.

Κέρματα

Το 1827 κόπηκαν τα πρώτα αργυρά νομίσματα των ½, 1, 2, 4 και 8 σολ. Ακολούθησαν οι εκδόσεις από χρυσό του 1 και 8 σκούδο το 1831 και ½, 2 και 4 σκούδο το 1834. Αργυρά νομίσματα του ¼ σολ εκδόθηκαν το 1852 και το 1853.
Χρυσοχού

Τοποθεσία

Το χωριό είναι κτισμένο σε υψόμετρο 30 μέτρων πάνω από την επιφάνεια της θάλασσας. Στα βόρεια συνορεύει με την Πόλη Χρυσοχούς, στα ανατολικά με τη Στενή Πάφου, στα νότια με τους Καραμούλληδες και το Γουδί Πάφου και στα νοτιοδυτικά με την Δρούσια.

Ονομασία

Σύμφωνα με τον Τζακ Γκούτγουιν, η ονομασία του χωριού προέρχεται από τον πρώτο κάτοικο του, ο οποίος ήταν χρυσοχόος. Επιπλέον, η ονομασία του χωριού ερμηνεύεται σαν η χρυσή γη. Οι Τουρκοκύπριοι ονόμασαν το χωριό Altıncık το 1958, που σημαίνει λίγος χρυσός.
Al Jazeera

Ο οργανισμός

Το κανάλι Al Jazeera ξεκίνησε το 1996 με μια πράξη και ένα δάνειο 500 εκατομμυρίων Ριγιάλ του Κατάρ (137 εκατομμύρια Δολάρια ΗΠΑ) από τον εμίρη του Κατάρ, Σεΐχη Χαμάντ μπιν Χαλίφα αλ Θανί. Με την χρηματοδότησή του μέσω δανείων ή δωρεών παρά μέσω άμεσων κυβερνητικών επιχορηγήσεων, το κανάλι θεωρεί ότι διατηρεί την ανεξάρτηση πολιτική σύνταξης. Το κανάλι ξεκίνησε τις αναμεταδόσεις προς τα τέλη του 1996, με ένα μεγάλο μέρος του προσωπικού του να προέρχεται από τον τηλεοπτικό σταθμό της Παγκόσμιας Υπηρεσίας του BBC στην Αραβική γλώσσα και είχαν από κοινού με του Σαουδάραβες, και ο οποίος έκλεισε τον Απρίλιο του 1996 μετά από δύο χρόνια λειτουργίας και εξαιτίας των απαιτήσεων για λογοκρισία από την Κυβέρνηση της Σαουδικής Αραβίας.
Μετά την αρχική δωρεά από τον Εμίρη του Κατάρ, το Al Jazeera επεδίωξε να πετύχει την οικονομική του αυτονομία μέσω της διαφήμισης το  2001, αλλά όταν αυτό απέτυχε, ο Εμίρης συμφώνησε να χορηγήσει μια σειρά από διαδοδικά δάνεια σε μια ετήσια βάση (30 εκατομμύρια δολάρια το 2004 σύμφωνα με τον Αρνό ντε Μπορσγκρέιβ). Άλλες μεγάλες πηγές εσόδων για το κανάλι αποτελεί η διαφήμιση, οι συνδρομές, και οι συμφωνίες για αναμεταδόσεις ειδήσεων με άλλες εταιρίες, καθώς και οι πωλήσεις αποσπασμάτων.  Το 2000, η διαφήμιση απέφερε το 40% από τα έσοδα του σταθμού.
Το λογότυπο του Al Jazeera είναι μια διακοσμητική αναπαράσταση του ονόματος του δικτύου  γραμμένου με την χρήση της αραβικής καλλιγραφίας. Έχει επιλεγεί από τον ιδρυτή του σταθμού, εμίρη του Κατάρ Χαμάντ μπιν Χαλίφα αλ Θανί, ως η νικήτρια καταχώρηση μετά από σχεδιαστικό διαγωνισμό.

Ανθρώπινο Δυναμικό

Ο επικεφαλής του Al Jazeera είναι ο Σεΐχης Χαμάντ μπιν Θαμέρ αλ Θανί, μακρινός ξάδερφος του εμίρη του Κατάρ Χαμάντ μπιν Χαλίφα αλ Θανί.
Το Al Jazeera πρόσφατα αναδιοργάνωσε τις επιχειρήσεις του για να σχηματίσει ένα Δίκτυο που περιέχει όλα τα κανάλια του. Ο Ουαντά Χανφάρ, ο διευθύνων σύμβουλος του Αραβικού Καναλιού ορίστηκε ως Γενικός Διευθυντής του Δικτύου. Εκτελεί επίσης χρέη Διευθύνοντος Συμβούλου του Αραβικού καναλιού. Υποστηρίζεται από τον Αρχισυντάκτη Αχμέντ Σεΐκχ και τον Αμέν Τζαμπαλλάχ.
Ο Αρχισυντάκτης της ιστοσελίδας στα Αραβικά είναι ο Αχμέντ Σεΐκχ, με προσωπικό περισσότερους από 100 συντάκτες.
Ο Αρχισυντάκτης της ιστοσελίδας στα Αγγλικά είναι ο Μοχάμεντ Ναναμπέϊ. Αντικατέστησε τον Μπιτ Γουίτσι, που είχε αναλάβει την ιστοσελίδα μετά τον Ράσελ Μέριμαν, τον προηγούμενο Αρχισυντάκτη, που μετακινήθηκε σε άλλο πόστο. Αντικατέστησε τον Ομάρ Μπεκ που είχε την φροντίδα της ιστοσελίδας μετά την αναχώρηση της Επικεφαλής Συντάκτριας Άλισον Μπαλχάρι. Στους πρώην επικεφαλής περιλαμβάνονται και οι Τζοάν Τάκερ και Αχμέντ Σεΐκχ.
Εξέχουσες τηλεοπτικές προσωπικότητες περιλαμβάνουν τους Φαΐσαλ αλ Κασσέμ, οικοδεσπότη του  talk show The Opposite Direction, τον Αχμέντ Μανσούρ, παρουσιαστή του σόου Unlimited (bi-la hudud) και τον Σάμι Χαντάντ.
Ο Γιούσρι Φούντα, παραγωγός και παρουσιαστής του προγράμματος ερευνητικής δημοσιογραφίας Top Secret ανακοίνωσε την παραίτησή του από το Al Jazeera τον Μάιο του 2009.

Στην Ελλάδα

Το τοπική εμβέλειας Channel 9 πρόκειται μέχρι στιγμής για τον μοναδικό ελληνικό σταθμού που έχει προβάλλει ελληνόγλωσσα δελτία του δικτύου.
Κύπελλο Κύπρου ποδοσφαίρου ανδρών 1945-46

Σύστημα διεξαγωγής

Στο κύπελλο Κύπρου 1945-46 συμμετείχαν οι 6 ομάδες του πρωταθλήματος Α΄ κατηγορίας 1945-46. Διεξήχθη σε 3 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας.
Δημήτρης Δαρζέντας

Βιογραφικά στοιχεία

Το 1934 τέλειωσε το Β Γυμνάσιο Αθηνών. Εξ αιτίας της άρνησης του πατέρα του δεν κυνήγησε το όνειρό του να γίνει ζωγράφος και υπηρέτησε τη στρατιωτική του θητεία (1936-38). Έπειτα διορίστηκε στη Γεωγραφική Υπηρεσία Στρατού όπου και παρέμεινε μέχρι το 1943, οπότε έδωσε εξετάσεις στην Ανωτάτη Σχολή Καλών Τεχνών και μπήκε στο εργαστήρι του Κωνσταντίνου Παρθένη, όπου παρέμεινε για τέσσερα χρόνια.
Το 1947 πήρε το πτυχίο του αλλά επειδή τα χρόνια ήταν δύσκολα διορίστηκε, για λόγους βιοπορισμού, στην Εταιρεία Υδάτων. Παράλληλα όμως με την εργασία του αφοσιώθηκε και στην ζωγραφική. "Στο έργο του καλλιεργεί έναν απλό εξπρεσιονιστικό υπαιθρισμό ιδιαίτερης χρωματικής μαγείας."
Χαλκός (μυθολογία)

Στην ελληνική μυθολογία με το όνομα Χαλκός είναι γνωστός ένας γιος του Αθάμαντα και (μάλλον) της Ινούς, της δεύτερης από τις τρεις συζύγους του. Ομοθαλή αδέλφια του Χαλκού ήταν ο Λέαρχος και ο Μελικέρτης, ενώ ετεροθαλή ο Φρίξος και η `Ελλη, ο Λεύκωνας, ο Ερύθιος, ο Σχοινέας και ο Πτώος. Ο Χαλκός μυθολογείται ότι υπήρξε ο εφευρέτης του σημαντικότερου αμυντικού όπλου της αρχαιότητας, της ασπίδας.